पहला रेलवे स्टेशन होगा भुवनेश्वर, जहां पैदल और साइकिल से चलने वालों के लिए अलग से ट्रैक बनेगा |Bhubaneswar Will Be The First Railway Station In India To Have Tracks For Pedestrians And Bicycles
पहला रेलवे स्टेशन होगा भुवनेश्वर, जहां पैदल और साइकिल से चलने वालों के लिए अलग से ट्रैक बनेगा
सुधीर सिंहअपडेटेड ऑन Sep 29, 2019, 13:34 IST
रेलवे मंत्रालय और ओडिशा सरकार मिलकर भुवनेश्वर रेलवे स्टेशन का विकास करेंगे. ओडिशा के सीएम नवीन पटनायक, रेल मंत्री पीयूष गोयल और केंद्रीय मंत्री धर्मेंद्र प्रधान के बीच इसको लेकर आम सहमति बन चुकी है और डॉक्यूमेंट साइन हो चुके हैं.
जानकारी के मुताबिक अगले तीन वर्षों में भुवनेश्वर स्टेशन को मल्टी-मोडल ट्रांसपोर्ट हब के रूप में पुनर्विकसित किया जाएगा. मल्टी-मॉडल हब में एक रेलवे स्टेशन, सिटी बस टर्मिनल, सार्वजनिक कार पार्किंग और कुछ नए टर्मिनल भवन, थिएटर प्लाजा, आर्ट प्लाजा, फूड कोर्ट, आदि होंगे. केंद्रीय मंत्री धर्मेंद्र प्रधान के अनुसार भुवनेश्वर के नागरिकों को इस परियोजना से बहुत लाभ होगा और यह पर्यटन का केंद्र बन सकता है.
इसी क्रम में रेल मंत्री पीयूष गोयल ने कहा था कि उन्हें खुशी है कि ओडिशा सरकार भुवनेश्वर को मल्टी-मॉडल हब के रूप में विकसित करने के लिए रेल मंत्रालय के साथ सहयोग करने के लिए आगे आई है. कुल मिलाकर यह अपनी तरह का भारत का पहला रेलवे स्टेशन हो सकता है, जोकि करीब 1.74 लाख वर्ग फीट क्षेत्र में बनेगा. लागत की बात की जाए तो इसमें करीब 940 करोड़ रुपए के खर्च का अनुमान लगाया जा रहा है.
इस स्टेशन में पैदल यात्री और साइकिल चलाने वाले लोगों का भी खासा ख्याल रखा गया है. उनके लिए अलग से ट्रैक बनाने की योजना है. यह इसलिए भी महत्वूपूर्ण है क्योंकि अभी तक भारत के किसी भी रेलवे स्टेशन पर अलग से साइकिल ट्रैक नहीं बना हुआ है.